Jñà xi̱ta̱ fariseo kiíꞌnchré‑ní nga isa̱á‑ró kjìn ma‑ni xi̱ta̱ ra batíndá Jesús,
mì ꞌkoa̱‑ni koni jè Juan.
(Ni̱ꞌsín mì tsa jè kjòn‑ni Jesús jè ra batíndá xi̱ta̱;
jñà xi̱ta̱ ra kotáꞌyáꞌta‑la̱ ra batíndá xi̱ta̱.)
Jè Jesús,
ꞌkia̱ nga kisijin‑la̱ nga jñà xi̱ta̱ fariseo,
ijyeé kiíꞌnchré ꞌén kìi̱,
itjokàjin nangi Judea,
a̱kjòn kijì india‑ni ján nangi Galilea.
ꞌKia̱ nga kijì,
tjínè‑la̱ nga ko̱ꞌsín ko̱tojin ya̱ nangi Samaria.
Ijchò jngo na̱xi̱ndá ra ꞌmì Sicar ra ya̱ chja̱‑ni Samaria,
ya̱ chrañaꞌta‑la̱ nangi ra kitsjà kjo̱tjò‑la̱ Jacob iꞌndí‑la̱ ra tsiꞌkìn José nga ꞌsa̱ kjotseé.
Ijyeé‑la ijchò tsa masen ni̱chjin nga tsáꞌbaya ndi̱yá jè Jesús,
ko̱ ijyeé itsiꞌon‑la̱.
Ko̱ ya̱á tsikijnakjáya ya̱ ñánda̱ tíjna jngo nga̱jo̱ nandá ra ꞌtse̱ Jacob kjomà.
Ko̱ jñà xi̱ta̱ ra kotáꞌyáꞌta‑la̱ ya̱á kijì ya̱ a̱jin na̱xi̱ndá ján nga ikatse tsajmì ra ski̱ne̱.
ꞌKia̱á chi̱ba̱‑la̱ ꞌji jngo chjo̱ón ra ya̱ i̱ꞌnde‑la̱ Samaria,
nga ꞌji káchrje nandá.
ꞌKia̱á kitsó‑la̱ Jesús:
―I̱tsé nandá ꞌki̱‑ná ra skꞌia̱a.
Jñà xi̱ta̱ judío mì kì nda fìko̱ jñà xi̱ta̱ ra ya̱ Samaria i̱ꞌnde‑la̱.
ꞌKoa̱á ma‑ni nga jè chjo̱ón kitsó‑la̱:
―¿Kóꞌsín ma‑ni nga nandá níjé‑ná?
Ngaji̱ xi̱ta̱ judío‑ní,
ko̱ ꞌa̱n chjo̱ón Samaria‑ná.
Kiìchja̱ Jesús,
kitsò‑la̱:
―Tsa ꞌyaá‑li jè kjo̱tjò ra tsjá Nainá,
ko̱ tsa ꞌyaxkoón‑li yá‑ni ra tísíjé‑li nandá,
tsa ji̱í‑la ra si̱jé‑la nandá,
ra jè,
jé tsjá‑li nandá ra síkíjnakon‑ná.
Jè chjo̱ón kitsó‑ní:
―Ji̱ Na̱ꞌìn,
ni̱mé ra kiꞌchìi̱ ra ma ki̱náchrje‑ni nandá,
ko̱ jè nga̱jo̱ ꞌñó na̱nga̱.
¿Ñánda̱ kíjchꞌii̱ jè nandá ra ma síkíjnakon‑ná nga ꞌki̱‑ná?
¿A isa̱á tijna ítjòn‑la̱ ji̱,
jè xi̱ta̱ jchínga‑na̱ji̱n Jacob,
jè ra kitsjà‑naji̱n nga̱jo̱ nandá ra̱kìi̱?
I̱í ꞌji káchrje nandá ra kiꞌtsi ra jè,
ko̱ i̱xti‑la̱ ko̱ jñà cho̱ ra tsikítje̱.
Jesús kiìchja̱á kitsó‑la̱:
―Ngaꞌtsì ra ꞌbi nandá ra̱kìi̱,
maxándá india‑ila̱;
tanga jè xi̱ta̱ ra skꞌí nandá ra ꞌa̱n tsja‑la̱,
ni̱ì‑ti̱‑kjiá ko̱xándá india‑ila̱,
nga jè nandá ra ꞌa̱n tsja‑la̱,
ꞌkoa̱á ꞌsín ko̱ma ya̱ a̱ya inìma̱‑la̱ koni ñánda̱ nga títjo nandá,
ko̱ jè nandá ra̱kìi̱,
si̱ìkíjnakon‑ní skanda ta kjiá‑nioo̱.
Jè chjo̱ón kitsó‑ní:
―Na̱ꞌìn,
ꞌti̱‑ná nandá ra ko̱ꞌmì‑la ji̱,
mé‑ni mì kì ti̱ ko̱xándá‑na ko̱ mì ti̱ i̱ kjíꞌi̱ kàchrjé‑na nandá.
Jesús kitsó‑la̱:
―Ti̱nákjoa̱‑la̱ ꞌxi̱n‑li,
a̱kjòn ta̱áfa india‑ni i̱jndíi̱.
Kitsó jè chjo̱ón:
―Tsìn‑na ꞌxi̱n.
Jesús kitsó‑la̱:
―Kjo̱hixi̱‑ní koni ꞌsín sii̱,
nga tsìn‑li ꞌxi̱n;
nga̱ kjo ꞌòn ꞌxi̱n ꞌse‑li,
ko̱ jè xi̱ta̱ ra tijnaki̱i ꞌndi̱ ꞌndi̱,
mì tsa ngi ꞌxi̱n‑li ma.
Kixi̱í kjoa̱ koni ꞌsín tjisi.
Jè chjo̱ón ra̱kìi̱,
ꞌkia̱ nga kiíꞌnchré ꞌén kìi̱,
kitsó‑ní:
―Na̱ꞌìn,
ꞌkoa̱á ꞌsín tímachi̱ya‑na nga ji̱í‑li xi̱ta̱ ra chja̱ ngajo‑la̱ Nainá.
Jñà xi̱ta̱ jchínga‑na̱ji̱n,
ra Samaria tsa̱ji̱n‑ji̱n,
i̱í kijtsexkón Nainá,
jè nindo ra̱kìi̱;
tanga jiòn ra xi̱ta̱ judío ꞌmì‑no,
bixó‑nó jiòn nga ta ya̱á Jerusalén ko̱ma jcha̱xkón Nainá.
Jesús kitsó‑la̱:
―Ji̱ ndí chjo̱ón,
katakjiín‑li koni ꞌsín xin‑la,
ijyeé nchrabá ni̱chjin ꞌkia̱ nga mì ti̱ i̱‑ni nindo ra̱kìi̱,
ko̱ mì ti̱ ján‑ni Jerusalén nga ma jcha̱xkón Nainá.
Jiòn,
ra xi̱ta̱ Samaria ꞌmì‑no,
mì kì ꞌya jiòn yá‑ni ra ꞌyaxkón;
tanga ji̱n ra xi̱ta̱ judío ꞌmì‑naji̱n,
ꞌya‑náji̱n yá‑ni ra ꞌyaxkón‑ji̱n,
nga̱ ya̱á ki̱tjokajin jngo‑ni ꞌtse̱ xi̱ta̱ judío ra ko̱chrjekàjin kjo̱hiꞌin xi̱ta̱.
Tanga ijyeé tíma chraña ni̱chjin,
ko̱ ꞌndi̱í‑ni nga ngi kjo̱hixi̱ ko̱ nga ngi ko̱ó inìma̱‑la̱ nga ske̱xkón Na̱ꞌín‑ná ngaꞌtsì jñà ra ngi kixi̱ kjoa̱ nga bexkón Nainá.
Nga̱ jè Na̱ꞌín‑ná,
ꞌkoa̱á ꞌsín mejèn‑la̱ nga ko̱ꞌsín kataꞌsín jñà ra jè bexkón.
Nainá,
Inìma̱ Tsje‑ní.
ꞌKoa̱á ma‑ni nga jñà xi̱ta̱ ra bexkón,
machjeén‑ní nga ngi ko̱ó kjo̱hixi̱‑la̱ ko̱ ngi ko̱ó inìma̱‑la̱ nga katabexkón.
Jè chjo̱ón ra̱kìi̱ kitsó‑ní:
―Be‑ná nga kjꞌi̱í jè Mesías (jè ra xá si̱ìkasén‑ni Nainá,
ra Cristo tsò‑ni);
ko̱ ꞌkia̱ nga kjꞌi̱í ra jè,
jè ꞌke̱èna̱jmíya ijye‑ná ngaꞌtsì kjoa̱ kìi̱.
Jesús kitsó‑la̱:
―ꞌA̱n‑ná ra tíbakó‑la.
Ti̱jé‑ni hora ra̱kìi̱,
ꞌji‑ni xi̱ta̱ ra kotáꞌyáꞌta‑la̱ Jesús.
Ta ꞌkoa̱á kjomà‑la̱ nga jè Jesús,
jngo chjo̱ón tíbáko̱.
Tanga ni̱jngo ra kitsò ikon nga iskonangi‑la̱ mé ra mejèn‑la̱ ko̱ mé ꞌén ra i̱nchijo̱óna̱jmí.
Jè chjo̱ón kitsjiín jè nisa nandá‑la̱;
a̱kjòn kijí ya̱ a̱jin na̱xi̱ndá ján,
nga kiì ꞌkéna̱jmí‑la̱ xi̱ta̱,
kitsò‑la̱:
―Nchrabá chítsijen‑la jngo xi̱ta̱ ra ko̱ꞌsín kàtsò ijye‑na koni ꞌsín tjín kjoa̱ ra ijye kíꞌsiaa̱n.
Tsa jé jèe̱,
ra Cristo [jè ra xá isìkasén‑ni Nainá].
Jñà xi̱ta̱ ꞌkia̱á itjojin na̱xi̱ndá nga kiìkatsíjen‑la̱ ñánda̱ nga tíjna Jesús.
ꞌKoa̱à‑la chi̱ba̱‑la̱ nga jñà xi̱ta̱ ra kotáꞌyáꞌta‑la̱ Jesús i̱nchibítsaꞌba‑la̱ nga i̱nchitsò‑la̱:
―Maestro,
ti̱chi jngi.
Tanga Jesús kitsó‑la̱:
―ꞌA̱n,
tjín‑na tsajmì ra bákje̱n ra mì kì ꞌyaxkon jiòn.
Jñà xi̱ta̱ ra kotáꞌyáꞌta‑la̱ kitsó‑la̱ xákjén:
―¿A tjín ra kàꞌfiìkó‑la̱ tsajmì ra kabakjèn tsa ꞌkoa̱?
Jesús kitsó‑la̱:
―Jñà tsajmì ra bákje̱n ra ꞌa̱n,
jè‑ní nga sìhitjásòo̱n koni ꞌsín mejèn‑la̱ jè ra isìkasén‑na ko̱ nga ti̱ꞌkoa̱ sikjéheꞌta xá‑la̱.
Jiòn,
ꞌkoa̱á ꞌsín bixó nga ngi ijòn sá chija‑isa nga ko̱xkó tsajmì ra ijye ko̱jchá;
tanga ꞌa̱n xin‑náa̱:
Chítsijen‑la̱ ya̱ ñánda̱ nga tjítje̱ tsajmì,
ijyeé kjójchá‑ní,
ijyeé ma si̱ncháxkó.
Jè xi̱ta̱ ra bíxkó tsajmì ra ijye kjójchá,
machjí‑la̱;
ko̱ jñà tsajmì ra mincháxkó,
ꞌtse̱ kjo̱binachon‑ní,
mé‑ni ngásòn ꞌse̱‑la̱ kjo̱tsja jè ra bítje̱ tsajmì ko̱ jè ra bíxkó.
ꞌÉn kixi̱í jè ꞌén ra tsò:
“Kjꞌií‑ní ra bítje̱ tsajmì ko̱ kjꞌií‑ní ra bíxkó.”
ꞌA̱án isìkasén‑no nga kíxkó tsajmì ya̱ ñánda̱ nga mì tsa jiòn iníxá;
kjꞌií‑ní ra isíxá,
tanga jiòn i̱nchibako̱‑no nga i̱nchibíxkó tsajmì tjé‑la̱.
Taxki̱ kjín xi̱ta̱ Samaria ra ya̱ tjíhijyo ya̱ na̱xi̱ndá ra̱kiòo̱ kjokjiín‑la̱ a̱ꞌta ꞌtse̱ Jesús ꞌkia̱ nga kiíꞌnchré ꞌén ra kitsjà chjo̱ón nga kitsò:
“ꞌKoa̱á kàtsò ijye‑na ngaꞌtsì kjoa̱ ra kíꞌsiaa̱n.”
ꞌKia̱ nga ijchò jñà xi̱ta̱ Samaria ñánda̱ nga tíjna Jesús,
tsikítsaꞌbaá‑la̱ nga ya̱ katijnako̱.
Ko̱ jò ni̱chjin ya̱ tsikijnako̱.
Ko̱ kjín xi̱ta̱ kjokjiín‑isa‑la̱ a̱ꞌta ꞌtse̱ Jesús ꞌkia̱ nga kiíꞌnchré ꞌén ra jè sabà tsiꞌkéna̱jmí.
Jñà xi̱ta̱ kitsó‑la̱ jè chjo̱ón:
―ꞌNdi̱ ꞌndi̱‑ni̱ mì tsa ta ki makjiín‑naji̱n koni tsò ꞌén ra ji̱ tsiꞌkèna̱jmí‑náji̱n;
ji̱n sabá i̱nchinaꞌyá‑la̱ji̱n,
ko̱ ꞌya‑náji̱n nga kixi̱í kjoa̱ nga jé ra ko̱chrjekàjin kjo̱hiꞌin kjoa̱ ꞌtse̱ jé‑la̱ xi̱ta̱ i̱sàꞌnde,
jè Cristo [ra xá isìkasén‑ni Nainá].